澳門理工大學

澳門理工大學（葡文：Universidade Politécnica de Macau；英文：Macao Polytechnic University），簡稱理大，縮寫UPM或MPU，喺1981年成立，係澳門一間公立、多學科、應用型嘅高等院校。大學校訓係「普專兼擅，中西融通」，方針係「教學與科研並重」，理念係「紮根澳門，背靠祖國，面向世界，爭創一流」。 大學喺成立嗰時係東亞大學理工學院，後來喺1991年9月16號澳門理工學院（葡文：Instituto Politécnico de Macau；英文：Macao Polytechnic Institute），縮寫IPM或MPI），2022年3月1號改成而家個名。 澳門理工大學設有應用科學學院、健康科學及體育學院、語言及翻譯學院、藝術及設計學院、人文及社會科學學院、管理科學學院，有多元化嘅學科體系，開辦藝術文創、資訊科技、工商管理、公共管理、社會服務、健康醫學、體育科學、語言翻譯等唔同範疇嘅學士、碩士同博士學位課程，致力培育具有全球視野嘅高素質專業人才。大學積極推展各項學術評鑑工作，優化教育素質。喺院校評鑑，大學以「充滿信心」嘅評級，成為澳門第一間通過咗英國高等教育質量保障局評鑑嘅高等院校。喺課程評鑑方面，已先後喺唔同學術領域通過咗國家教育部高等教育教學評估中心、葡萄牙高等教育評鑑機構、英國高等教育質量保障局、英國工程委員會、英國工程技術學會、新西蘭大學學術質量評鑑局，以及香港學術及職業資歷評審局等權威組織嘅課程評鑑同專業認證。同時，大學亦係澳門第一間獲得「國家級教學成果獎」、全國唯一兩度獲得「亞太教育質量獎」嘅高等院校。 睇埋 澳門大學一覽 參考